Pèir de Jeliòt

Pèir de Jeliòt (en francés la grafia de Pierre de Jélyotte que muisha totas la variantas possiblas dab G o J, Y o I e un o dus T), musician, clavecinista, guitarrista, violoncelista e compositor, que ho de segur lo màger deus cantadors francés deu sègle XVIIIau. Que vadó a La Seuva (Bearn) lo 13 d'abriu de 1713 e, mainatge, que s'anè estudiar lo cant e la musica a Tolosa. Que comencè la soa grana carrièra a París en 1733 e que tribalhè per annadas en estreta collaboracion dab Jean-Philippe Rameau per qui e cantè, dab la soprano bordalesa Mla Fèl, haut o baish tots los purmèrs ròtles deus sons opera. Jeliòt, com purmèr cantador deu son temps (qu'èra lo prim'uomò) qu'avó lo parat de cantar l'opera de Jean-Jacques Rousseau, Le Devin du Village davant la cort. Que demora ua letra qu'escrivó au filosòf per li condar l'escaduda de la soa òbra e que lo rei Loís XV que la cantava faus deu matin dinc au ser.
1754 que ho l'annada qui cantè Dafnís e Alcimadura, l'opera occitan de Mondonvila, a Fontainebleau, davant la cort e en companhia de mantuns cantadors occitan com Mla Fèl o Antòni Trial.
Lo pertrèit mei famós que conservam de Jeliòt (e tanben de Mozart) qu'ei lo concert en ço deu prince de Conti on vedem lo mainatge Mozart au clavecin en companhia deu vielh Jeliòt cantant e jogant la guitarra. 
Jeliòt que's morí lo 12 d'octobre de 1797.

Ligams extèrnes
Flors de Bearn site on presentan lo cantador

categoria:cantaire d'opèra
categoria:tropa de l'Opèra de París
categoria:Personalitat dels Pirenèus Atlantics
Categoria:Naissença en 1713
Categoria:Decès en 1797
Categoria:Musician francés
Categoria:Compositor francés
Categoria:Compositor occitan
Categoria:Personalitat bearnesa
Categoria:Musician classic occitan
Categoria:Violoncelista occitan
Categoria:Violoncelista classic
Categoria:Clavecinista occitan
Categoria:Guitarrista occitan